Dokument mestám odporúča zákon o ochrane prírody a krajiny.
SVIDNÍK. Hlavným účelom auditu je zdokumentovať stav zelene vo Svidníku. V budúcnosti má tento dokument poslúžiť pri výrube i výsadbe drevín.
"Niektoré stromy v meste boli nevhodne vysadené. Zväčša je časť občanov za výrub a druhá časť za zachovanie. Rozhodli sme sa predísť napätiu a nechali sme si urobiť kompletný generel zelene. Odborná firma nám zmapuje všetky dreviny na území mesta, urobí odborný audit a odporučí spôsob redukcie zelene," informoval primátor Ján Holodňák (nezávislý).
Audit zelene má byť ukončený do konca roka. Plánované náklady vo výške zhruba 30–tisíc eur budú hradené z viacerých zdrojov.
"Financie budú čerpané z účelového fondu na údržbu drevín v meste, ktoré mesto Svidník získalo od Národnej diaľničnej spoločnosti pri výstavbe obchvatu. Polovica by mala byť čerpaná z vytvoreného fondu drevín a druhá polovica z bartrových jednotiek, ktoré má mesto k dispozícii," dodal primátor.
Svidníčania žiadajú o výrub stromov dennodenne
Žiadosti o výrub stromov sú na svidníckom mestskom úrade permanentné. "Požiadavky sú pomaly na dennom poriadku. Nerozhodujeme o tom sami. Každé rozhodnutie o výrube stromu vychádza zo správneho konania. Zúčastňuje sa ho miestny obvodný úrad životného prostredia a Štátna ochrana krajiny a prírody z Prešova, ktorí vydávajú svoje stanovisko, ktoré musíme rešpektovať," hovorí vedúci odboru výstavby Imrich Bednár.
Obyvatelia Svidníka so zveľaďovaním takzvaných "zelených častí" mesta súhlasia. "Mnohé stromy sú poškodené. Jednotlivci i organizácie by mali zvážiť ich likvidáciu. Stromy napadnuté chorobou tu už nepatria. Zeleň má byť účelová a mala by rásť tam, kde patrí," hovorí Jozef Vilner.
Viacej zelene v meste Svidníčanom nechýba. "Stromov je dosť, niektoré pri panelákoch prekážajú a zacláňajú pod oknami slnku. Poriadok treba," skonštatoval Vladimír Poperník.